Uber aanvaar nou ook kontantFoto: ANA Uber-gebruikers kan van Donderdag af ook met kontant begin betaal. Gebruikers van dié huurmotordiens sal egter steeds die app moet gebruik, maar sal voortaan die “kontant”-opsie kan kies indien hulle verkies om eerder met kontant te betaal. Alon Lits, Uber se hoofbestuurder vir Afrika suid van die Sahara, het gesê hulle het die besluit geneem aangesien “65% van Suid-Afrika se transaksies in kontant plaasvind”. Lits het bygevoeg dat die kontant-opsie baie positief in Nairobi, Kenia, ontvang is sedert dit ŉ jaar gelede daar geïmplementeer is. Suid-Afrika is die eerste land waar dié stelsel in vyf stede gelyktydig geïmplementeer gaan word. Uber het ook ŉ ooreenkoms met Eerste Nasionale Bank (ENB) aangegaan wat dit moontlik maak vir alle Uber-bestuurders wat by ENB bank om met heelwat minder kontant rond te ry. Indien hulle byvoorbeeld nie die regte bedrag kleingeld by hulle het nie, kan passasiers se rekeninge met die verskil gekrediteer word wat hulle dan kan gebruik vir ŉ volgende rit. Uber het ook Donderdag bekend gemaak dat metertaxi’s nou ook hul app mag gebruik om kliënte op te spoor. Dit kom nadat Uber-motors verlede week in Sandton deur metertaxibestuurders aangeval is aangesien laasgenoemde van mening is dat hul diens bedreig word deur dié app. Daar is tans al meer as 4 000 Uber-bestuurders in Suid-Afrika.